Udkast til RÅDETS FORORDNING om ændring af forordning (EF) nr. 850/98 for så vidt angår beskyttelsen af dybhavskoralrev mod virkningen af trawling i et område nordvest for Skotland

(forelagt af Kommissionen)

BEGRUNDELSE

Integrationen af miljøbeskyttelseskrav i den fælles fiskeripolitik kræver, at der vedtages foranstaltninger, der tager sigte på at begrænse fiskeriets indvirkning på de marine økosystemer mest muligt. Dette krav er udtrykkelig nævnt i artikel 2 i forordning (EF) nr. 2371/2002 om bevarelse og bæredygtig udnyttelse af fiskeressourcerne som led i den fælles fiskeripolitik.

Nye videnskabelige rapporter har vist, at det er nødvendigt at beskytte visse dybhavsnaturtyper mod mekanisk erosion forårsaget af fiskeredskaber. Blandt disse naturtyper tæller tætte forekomster af dybhavskoraller (Lophelia pertusa) som dem, der for nylig er opdaget nordvest for Skotland, og som er kendt under navnet "Darwin Mounds".

Disse dybhavsnaturtyper er i stigende grad genstand for opmærksomhed i internationale fora. F.eks. har konventionen om beskyttelse af havmiljøet i det nordøstlige Atlanterhav (OSPAR-konventionen) for nylig opført dybhavskoralrev på en liste over truede naturtyper. Dybhavsnaturtyper betragtes også inden for rammerne af FN's uformelle procedure for rådgivning om hav og havret som sårbare områder, der kræver særlig beskyttelse. Mens mange kyststater rundt om i verden allerede har truffet de nødvendige beskyttelsesforanstaltninger, har EU endnu ikke truffet nogen til trods for intenst pres fra visse dele af offentligheden og de ikke-statslige organisationer.

Dybhavskoralrev som dem, der findes i området ved Darwin Mounds, er opført i bilag I til Rådets direktiv 92/43/EØF om bevaring af naturtyper samt vilde dyr og planter [1] som en naturtype af EF-betydning, hvis bevarelse kræver udpegning af særlige bevaringsområder med henblik på at integrere dem i Natura 2000-nettet. Det Forenede Kongerige har formelt tilkendegivet sine hensigter om at udpege Darwin Mounds som særligt bevaringsområde for at beskytte denne naturtype i henhold til forpligtelserne i direktivet. Det skal dog bemærkes, at vedtagelsen af dette forslag ikke tilsidesætter nødvendigheden af, at Det Forenede Kongerige fortsætter bestræbelserne på at få Darwin Mounds opført på listen over Natura 2000-lokaliteter.

[1] EFT L 206 af 22.7.1992, s. 7.

I lyset af ovennævnte betragtninger og de alvorlige konsekvenser, som erosionsskader forårsaget af fiskeri med bundtrawl har for disse naturtypers overlevelse, bør der ved en ændring af den eksisterende forordning vedrørende tekniske foranstaltninger (forordning (EF) nr. 850/98) udstedes et forbud mod at anvende sådanne redskaber i Darwin Mounds.

Eftersom skaderne imidlertid kan være uoprettelige eller meget vanskelige at udbedre, er Kommissionen ved at vedtage en forordning, hvorved der udstedes et lignende forbud ved hjælp af en hasteforanstaltning i henhold til artikel 7 i forordning (EF) nr. 2371/2002.

Mens foranstaltningen vil være til stor gavn for miljøet, vil den ikke få større konsekvenser for fiskeriet, da der fortsat kan fiskes med bundtrawl uden for det relativt lille område af fiskebanken, der er berørt af Darwin Mounds, eller inden for det beskyttede område med redskaber, der ikke er i kontakt med havbunden, som f.eks. flydetrawl, langliner, snurpenot eller andre faststående redskaber.

2003/0201 (CNS)

Udkast til RÅDETS FORORDNING om ændring af forordning (EF) nr. 850/98 for så vidt angår beskyttelsen af dybhavskoralrev mod virkningen af trawling i et område nordvest for Skotland

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [2],

[2] EFT ((( af (((, s.(((.

under henvisning til udtalelse fra Europa-Parlamentet [3], og

[3] EFT ((( af (((, s.(((.

ud fra følgende betragtninger:

(1) I henhold til artikel 2 i Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik [4] skal forsigtighedsprincippet gøres gældende i den fælles fiskeripolitik, ved at der træffes foranstaltninger med henblik på mest muligt at begrænse fiskeriets virkning på de marine økosystemer.

[4] EFT L 358 af 31.12.2002, s. 59.

(2) Ved Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer [5] er der fastsat restriktioner for anvendelsen af bundtrukne redskaber.

[5] EFT L 125 af 27.4.1998, s. 1. Senest ændret ved forordning (EF) nr. 973/2001 (EFT L 137 af 19.5.2001, s. 1).

(3) Ifølge nyligt offentliggjorte videnskabelige rapporter, navnlig rapporterne fra Det Internationale Havundersøgelsesråd, er der fundet og lavet detaljerede kort over tætte forekomster af dybhavskoraller (Lophelia pertusa) i et område nordvest for Skotland, der hører under Det Forenede Kongeriges jurisdiktion. Koralrevene, der er kendt under navnet "Darwin Mounds", har tilsyneladende en god bevaringsstatus, men viser tegn på skade på grund af fiskeri med bundtrawl.

(4) Videnskabelige rapporter viser, at sådanne koralrev er vært for vigtige og yderst forskellige biologiske populationer. Det anerkendes i mange fora, at disse naturtyper kræver prioriteret beskyttelse. F.eks. har Konventionen om beskyttelse af havmiljøet i det nordøstlige Atlanterhav (OSPAR-konventionen) for nylig opført dybhavskoralrev på en liste over truede naturtyper.

(5) I Rådets direktiv 92/43/EØF af 21. maj 1992 om bevaring af naturtyper samt vilde dyr og planter [6] er rev opført som en naturtype af EF-betydning, hvis bevarelse kræver udpegning af særlige bevaringsområder. Det Forenede Kongerige har formelt tilkendegivet sine hensigter om at udpege Darwin Mounds som særligt bevaringsområde for at beskytte denne naturtype i henhold til forpligtelserne i ovennævnte direktiv.

[6] EFT L 206 af 22.7.1992, s. 7. Senest ændret ved direktiv 97/62/EF (EFT L 305 af 8.11.1997, s. 42).

(6) Videnskabelige undersøgelser viser, at koraller, der er beskadiget af trawlredskaber, som trækkes hen over havbunden, slet ikke gendannes eller kun gendannes meget langsomt. Det bør derfor forbydes at anvende bundtrawl og lignende redskaber i området ved Darwin Mounds.

(7) Forordning (EF) nr. 850/98 bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

I artikel 30 i forordning (EF) nr. 850/98 indsættes som stk. 4:

"4. Det forbydes fartøjer at anvende nogen form for bundtrawl eller lignende trukne net, der har kontakt med havbunden, i det område, der er afgrænset af en linje mellem følgende punkter:

Breddegrad 59°54' N længdegrad 7°39' V

Breddegrad 59°54' N længdegrad 6°47' V

Breddegrad 59°37' N længdegrad 6°47' V

Breddegrad 59°37' N længdegrad 7°39' V."

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand